การสงเคราะห์เด็กในครอบครัวยากจน แรกเกิดจนถึงอายุ 18 ปี
กระทรวงการพัฒนาสังคมและความมั่นคงของมนุษย์  ให้การช่วยเหลือสงเคราะห์เด็กในครอบครัวยากจน  ตั้งแต่เด็กแรกเกิดจนถึงอายุ 18 ปี มุ่งหวังให้ครอบครัวของเด็กสามารถเลี้ยงเด็กไว้ได้เองตามควรแก่อัตภาพ  ไม่ต้องแยกเด็กออกจากครอบครัวโดยไม่จำเป็น  การให้ความช่วยเหลือเด็กในครอบครัวยากจน ถือเป็นภาระหน้าที่ของกระทรวงการพัฒนาสังคมและความมั่นคงของมนุษย์ ที่เข้าไปดูแล ตั้งแต่เด็กแรกเกิดจนถึงอายุ 18 ปี ซึ่งจะประสบปัญหาความเดือดร้อนในเรื่องของเด็ก ซึ่งพ่อแม่หรือเฉพาะพ่อหรือแม่ หรือผู้ปกครองประสบภาวะอย่างใดอย่างหนึ่ง  ทำให้ไม่สามารถประกอบอาชีพเลี้ยงดูครอบครัวได้ เช่น เจ็บป่วย พิการ ต้องโทษ เด็กกำพร้า เด็กถูกทอดทิ้ง  ซึ่งมีผู้ปกครองดูแลและเด็กในครอบครัวยากจนขาดแคลนไม่สามารถเลี้ยงดูเด็กได้  นางสาวนฤมล พงษ์สุภาพ พัฒนาสังคมและความมั่นคงของมนุษย์จังหวัดพระนครศรีอยุธยา กล่าวว่า รัฐบาลมีนโยบายช่วยเหลือในเรื่องของการเลี้ยงดูเดือนละ 600 บาทต่อหนึ่งคน  แต่มีเงื่อนไข คือ ในครอบครัวจะต้องมีรายได้ไม่เกิน 3,000 บาทต่อเดือน  จะได้ค่าเลี้ยงดูรายเดือนๆ ละ 600 บาท เป็นระยะเวลา 3 ปี  เพื่อให้เด็กได้เจริญอาหาร มีอาหารครบ 5 หมู่ และเจริญเติบโตตามวัย  สมบูรณ์ทั้งร่างกายและจิตใจ  ก็เลยให้ความช่วยเหลือเงินในด้านของเด็กแรกเกิด ทั้งนี้ ปัญหาของเด็กนั้นไม่ได้มีแต่เฉพาะเด็กแรกเกิด   เนื่องจากเด็กที่ขาดโอกาสในประเทศไทย หรือในจังหวัดพระนครศรีอยุธยามีอยู่หลายกลุ่ม เช่น เป็นกลุ่มเด็กแรกเกิด กลุ่มเด็กประสบปัญหา ซึ่งอยู่ในภาวะยากลำบากฉุกเฉิน  พมจ.จะมีเงินช่วยเหลือ 2,000 บาทต่อครั้ง นอกจากนี้ ยังมีเงินอุดหนุนเด็ก  จะเป็นการดูเป็นรายครอบครัว ว่าเด็กประสบปัญหาอยู่ในภาวะยากลำบาก ประเภทไม่มีเงินไปเรียนหนังสือ พ่อแม่ยากจน เจ็บป่วย   กลุ่มนี้จะได้รับเงินไม่เกิน 3,000 บาทต่อครอบครัว คือเด็ก 1 คน เราก็จะให้ 1,000 บาท  เราก็ต้องเข้าไปดูว่ามีเด็กกี่คน  แต่เราจะให้ได้ไม่เกิน 3,000 บาทต่อครอบครัว  แล้วอีกอย่างถ้าประสบปัญหาทั้งครอบครัว  แต่จำเป็นมากๆ  เราก็จะมีกองทุนคุ้มครองเด็ก  ซึ่งกองทุนคุ้มครองเด็กนี้ จะให้การช่วยเหลือแล้วแต่สภาพความเดือดร้อนที่จำเป็น  ไม่มีวงเงิน  ก็จะมีตั้งแต่ค่ารักษาพยาบาล  ค่าเดินทางไปโรงเรียน  อุปกรณ์การเรียน  แม้กระทั่งความเป็นอยู่  แต่มีเงื่อนไขอีกว่า เราจะต้องติดตามว่า เด็กเหล่านี้มีพัฒนาการเป็นอย่างไรหลังจากที่เราได้ไปช่วยเหลือแล้วสำหรับเด็กในจังหวัดพระนครศรีอยุธยามีจำนวนทั้งสิ้นกว่า 170,000 คน ซึ่งในจำนวนเด็กทั้งหมด เป็นเด็กแรกเกิดและมีสิทธิ์ได้รับการช่วยเหลือ 4,577 ราย  ส่วนใหญ่ที่มาแจ้งจะพบว่าเกิดจากสาเหตุฐานะยากจนและมีผลกระทบไปถึงเรื่องการศึกษา   อย่างไรก็ตาม หากสุดท้ายพบว่าพ่อแม่หรือญาติไม่สามารถเลี้ยงดูได้จริงๆ พมจ.จะส่งเข้าสถานสงเคราะห์ ซึ่งจะมีแบบให้เลย หรือฝากเลี้ยง  หากฝากเลี้ยงสถานสงเคราะห์จะรับเลี้ยงและส่งเรียนจนจบปริญญาตรี แต่หากให้เลย จะมีครอบครัวทั้งคนไทยและต่างชาติมาขอรับอุปการะ นิตยา หิรัญประดิษฐ์ รายงาน